Document ID: /roh_data/filtered/fineweb-2-filterrobots_roh.jsonl.gz/26916

La Confederaziun duai il futur pudair scumandar ad investurs da l'exteriur da cumprar interpresas svizras. Suenter la Chombra pitschna ha il mardi era il Cussegl naziunal acceptà ina moziun che pretenda controllas d'investiziuns.
En la cumissiun aveva quai però anc tunà auter. Ina maioritad era là stada da l'opiniun che talas controllas na portian nagut. Anzi, controllas portian be per dapli birocrazia e fetschian donn a l'economia svizra. Quella saja numnadamain dependenta d'investurs da l'exteriur.
Investurs ord pajais cun regenzas autoritaras
Tut auter hai uss tunà en il Cussegl naziunal: La sanestra ed er las partidas dal center han argumentà ch'era auters pajais hajan ils ultims onns rinforzà lur controllas – quai en vista a concerns e fonds statals cun blers daners, controllads da regenzas autoritaras. Quellas hajan numnadamain tut interess da cumprar savida e tecnologia en l'exteriur per uschia rinforzar l'atgna economia.
Il Cussegl federal sto uss elavurar ina proposta per ina lescha ed in'autoritad da controlla. Quella duai lura vegnir activà, sche la segirezza ed ils interess vitals da la Svizra pudessan esser periclitads pervi da la cumpra, ma er sche investurs svizzers n'han betg il medem dretg dad investir en l'auter pajas sco investiders da quel pajais en Svizra.
Ord l'archiv da SRF:
RTR novitads 12:00